R. Kaliňák, podpredseda vlády a minister vnútra SR: (2008-05-22):
Konaním zatiaľ neznámeho páchateľa bola spôsobená Detskému domovu vo Vrakuni škoda vo výške 2 tisíc korún. Z tohto dôvodu policajti kvalifikovali predmetný skutok ako priestupok proti majetku podľa § 50 ods. 1 zákona č. 372/1990 Zb. o priestupkoch v znení neskorších predpisov. Priestupku sa dopustí ten, kto úmyselne spôsobí škodu na cudzom majetku krádežou, spreneverou, podvodom alebo zničením alebo poškodením veci z takého majetku, alebo, ak sa o takéto konanie pokúsi. Predpokladám, že základný rozpor vzniká práve v stanovení tej hodnoty a toho, že vlastne sa tam robil finančný a hodnotový cenzus. V súlade s týmito informáciami poskytnutými miestne príslušným obvodným oddelením policajného zboru následne hovorkyňa Krajského riaditeľstva Policajného zboru v Bratislave vystúpila v televízii TA3. O tom, či policajti správne kvalifikovali konanie neznámych páchateľov, v danom prípade rozhodne prokurátor a podľa jeho prípadných pokynov sa bude objasňovanie tohto prípadu ďalej uberať. V druhej časti vami položenej otázky, aké miesto v príprave príslušníkov policajného zboru zaujíma právne vzdelanie, uvádzam nasledovné. Právne vzdelanie má v odbornej príprave policajtov na každom úseku činnosti policajného zboru významné postavenie a jeho priebeh môžeme v podstate rozdeliť do štyroch etáp. Dnes som sa dostal aj na základe iniciatívy televízie Markíza ku kritike zo strany generálnej prokuratúry, ktorá kritizovala predovšetkým odbornú pripravenosť polície, odbornú pripravenosť policajtov. Tu treba povedať, že naozaj drvivá väčšina vyšetrovateľov, skrátených vyšetrovateľov, naozaj právnické vzdelanie nemá. A môžeme hľadať dôvody toho, prečo to tak bolo, najmä však môžeme skonštatovať, že príťažlivosť tohto povolania pre právnikov s právnickým vzdelaním bola donedávna minimálna. Aj pre túto kritiku, ktorá nebola vôbec prvá, sme pripravili niekoľko zásadných zmien a medzi inými bola predovšetkým zmena platového systému policajtov, kde v omnoho výraznejšej miere sa snažíme presadzovať vyššie odmeny pre tých, ktorí majú vzdelanie požadované na úrovni, ktorú zastupujú a ktorí sa ho, samozrejme, snažia zvýšiť predovšetkým v odbornej rovine. Samozrejme, spracovali sme aj celý systém nového policajného vzdelávania, ktoré vlastne má byť už teraz celoživotného alebo celoslužobného charakteru. Ale vrátim sa ešte k vašej otázke tým, že, ako som povedal, môžeme rozdeliť policajné vzdelanie do štyroch etáp. Prvá etapa je štúdium na Strednej odbornej škole Policajného zboru pre novoprijatých policajtov ustanovených na práporčíckej funkcii. V pomaturitnom kvalifikačnom štúdiu sa vyučuje samostatne podľa schválených učebných osnov aj predmet právo v rozsahu 88 vyučovacích hodín. Ide predovšetkým o priestupkové právo a v obmedzenom rozsahu  o právo trestné. Okrem toho sa v ostatných predmetoch vyučujú ustanovenia ďalších zákonov potrebných na výkon štátnej služby policajta na úrovni základného útvaru. V nadväznosti na toto štúdium sa v pomaturitnom zdokonaľovacom štúdiu na Strednej odbornej škole Policajného zboru, ktoré je určené pre policajtov ustanovených do dôstojníckych hodností s ukončeným úplným stredoškolským vzdelaním, vyučuje samostatne predmet právo už v rozsahu 112 vyučovacích hodín a ide v prevažnej miere o trestné právo. V špecializácii skrátené vyšetrovanie je to v rozsahu 150 vyučovacích hodín. Tretia etapa je štúdium na Akadémii Policajného zboru v Bratislave, ktorá je súčasťou systému vysokých škôl Slovenskej republiky a pôsobí ako štátna vysoká škola univerzitného typu. A na tejto škole získa študent komplexné znalosti v oblasti aplikácie právnych noriem, v riadení činností súvisiacich s odhaľovaním a dokumentáciou trestnej činnosti na úseku ochrany osôb a majetku a to v študijnom programe bezpečnostno-právna ochrana osôb a majetku. Akadémia Policajného zboru v Bratislave napĺňa svoje poslanie výchovou a vzdelávaním vysokoškolsky kvalifikovaných a profesionálne zdatných odborníkov pre potreby policajného zboru. Pozornosť právnemu vzdelávaniu sa venuje aj v ďalšom vzdelávaní policajtov na jednotlivých útvaroch policajného zboru. V rámci systému ďalšieho vzdelávania sa realizujú vzdelávacie aktivity pre absolventov vysokých škôl na získanie kvalifikácie, zvyšovanie kvalifikácie a rekvalifikácie v jednotlivých odboroch policajných služieb. Systém ďalšieho vzdelávania sa uskutočňuje formou krátkodobého až dvojsemestrálneho štúdia a umožňuje získanie alebo doplnenie vzdelania na úrovni súčasných a prognózovaných trendov teórie a praxe bezpečnostných služieb. Ďalšie vzdelávanie policajtov vychádza z aktuálnych požiadaviek policajnej praxe na inováciu, rozšírenie vedomostí a zručností policajtov a ich rekvalifikáciu. Nadväzuje na dosiahnuté vzdelanie získané absolvovaním rezortných alebo mimorezortných škôl. Vážená pani poslankyňa, chcem povedať, že policajné vzdelávanie sa stalo naozaj prioritou nášho rezortu a urobili sme niekoľko opatrení na to, aby sme vytvorili systém, ktorý bude funkčný a bude predovšetkým znamenať prospech pre občanov Slovenskej republiky vo zvýšenej bezpečnosti a zvýšenej odbornosti našich policajtov. Nedovolím si však nepovedať, že keď sa stretne šesť právnikov, väčšinou sa nachádza na tom mieste rôznych dvanásť právnych názorov. A preto je dobré, že vlastne aj v takom prípade, ako sa dnes na neho konkrétne pýtate, má možnosť prokurátor jednak vidieť iný právny názor. A chcem povedať aj za seba, lebo si pamätám duch návrhu, ktorý ste predkladali vy, pani poslankyňa, kde predovšetkým išlo o to, aby samotná cena a samotná škoda neboli rozhodujúcim faktorom, ktorý by mal určovať naplnenie skutkovej podstaty tohto trestného činu. Z tohto dôvodu som dal, samozrejme, tento prípad ešte raz skontrolovať a prešetriť, pretože si tiež myslím, že treba aplikáciu paragrafu, ktorý ináč bol teoreticky právne správne aplikovaný, pretože, keď sa hovorí o škode, zákon vo všeobecnej časti hovorí, že musí ísť o škodu malú. Ale myslím si, že samotná úprava v osobitnej časti nepredpokladala vôbec akýkoľvek výpočet škody na to, aby takáto skutková podstata bola naplnená. Myslím si, že toto mal autor tohto paragrafu na mysli. A ak sa nemýlim, pani poslankyňa, iniciátorom tohto paragrafu ste boli práve vy. Čiže na záver mojej odpovede môžem konštatovať, že určite sa k tejto otázke vrátime a mimo hodiny otázok vás budem o výsledku tohto šetrenia ešte informovať. Ďakujem pekne, pani podpredsedníčka, skončil som s touto odpoveďou.